Henrich Focke

Henrich Focke (* 8. október 1890, Brémy, Nemecké cisárstvo – † 25. február 1979, na tom istom mieste) bol najznámejší nemecký konštruktér a priekopník stavby vrtuľníkov. V roku 1924 založil v Brémach spoločnosť Focke-Wulf-Flugzeugbau AG a v roku 1937 s Gerdom Achgelisom firmu Focke-Achgelis.

 Životopis 
 Mladosť 
Henrichov otec Johann Focke bol zakladateľ Krajského múzea histórie umenia (dnes Focke-Museum) v Brémach. Henricha celý život fascinovali veľké možnosti letectva. So svojim bratom staval modely lietadiel.

V roku 1908 začal študovať konštruovanie strojov na Technickej univerzite v Hannoveri, ale štúdium zakončil získaním diplomu až po skončení prvej svetovej vojny v roku 1920. Počas vojny slúžil najskôr ako pešiak, neskôr v letectve. Už v priebehu štúdia staval spoločne s G. Wulfom, bratom a ďalšími nadšencami prvé klzáky (prvý v roku 1909) a lietadlá (Focke A III, 1912). V roku 1921 s G. Wulfom skonštruovali prvé úradne schválené lietadlo A7.

 Do roku 1945 
Focke, Georg Wulf a Dr. Werner Naumann spoločne založili v roku 1924 firmu Bremer Flugzeugwerke, ktorá sa ešte v tom istom roku zmenila na akciovú spoločnosť Focke-Wulf AG. Cieľ firmy bolo najmä bezpečné lietanie. Do roku 1933 vzniklo 29 rôznych typov lietadiel, spolu postavili asi 140 strojov. Medzi nimi bol aj A 19 Ente (kačica). Využíval patent z roku 1908, na ktorom sa zúčastňoval brat Wilhelm Focke. Georg Wulf s jedným z postavených strojov v roku 1927 havaroval pri skúšobnom lete a na následky poranenia chrbtice zomrel. 

Po zlúčení Focke-Wulf s firmou Albatros Flugzeugwerke v roku 1931 začal Henrich Focke pracovať aj v oblasti konštruovania vírnikov. Zbieral skúsenosti s prevádzkovaním a stavbou vírnikov Cierva C.19 a C.30, ktoré firma vyrábala v licencii. 

V roku 1931 ho vymenovali za profesora. Prednášal aj na brémskom technickom učilisku. V roku 1933 musel po tlaku zvonka zanechať miesto vo vedení spoločnosti Focke-Wulf AG, ale v stavbe vírnikov a predchodcov vrtuľníkov mohol pokračovať. Výsledkom vývoja bolo predstavenie prvého naozaj letuschopného vrtuľníka Fw 61 v roku 1936 v Brémach. Fw 61 dokázal, oproti vírnikom štartovať aj pristávať kolmo. No vedenie spoločnosti Focke-Wulf vo vývoji tejto koncepcie nevidelo praktický význam a spôsobovalo Fockemu rôzne problémy, takže sa Henrich aj na nátlak akcionárov rozhodol firmu opustiť.

Henrich Focke spoločne s majstrom sveta v leteckej akrobacii Gerdom Achgelisom založil firmu Focke-Achgelis v Delmenhorste (Hoykenkamp). Ešte pred začiatkom druhej svetovej vojny Focke-Achgelis vypracoval plány na prestavbu civilného nákladného vrtuľníka Fa 266 na neskorší vojenský model Fa 223 Drache. V roku 1944 sa firma zlúčila s Weser-Flugzeugbau GmbH.

 Po roku 1945 
Po druhej svetovej vojne v roku 1945 až 1948 Fockeho, ako vojnového zajateca donútili pracovať vo Francúzsku. Pracoval ako poradca pri prestavbe Fa 223 v štátnej spoločnosti SNCASE v Paríži. Vrtuľník sa označoval S. E. 3000. V tom čase sa vyrábala aj jednorotorová S. E. 3101, predchodca vrtuľníka Alouette. 

V roku 1948 založil Focke konštrukčnú kanceláriu v Brémach. No keďže spojenci v Nemecku nedovolili vyrábať lietadlá, preniesol svoje skúsenosti do odboru lodnej dopravy a stavebníctva. 

Medzi rokom 1948 a 1958 bol Focke technický poradca ministerstva letectva na výrobu vrtuľníkov v Spojenom kráľovstve. Od roku 1950 pracoval ako konštruktér v Norddeutschen Fahrzeugwerke vo Wilhelmshavene. O rok neskôr vyvinul v Amsterdame Convertiplan, štvorrotorové lietadlo s kolmým vzletom. Od roku 1952 pôsobil štyri roky v Brazílii na vývoji dvojmiestnho ľahkého vrtuľníka Beija Flor (kolibrík).

Po zastavení projektu v roku 1956 sa Focke znovu vrátil do Brém. V roku 1957 si dal patentovať princíp „prstencového krídla – koleoptéry“ Focke Rochen s kolmým vzletom, na ktorom pracoval už od roka 1944. 

V brémskej firme Borgward Automobilwerken potom pokračoval vo vývoji vrtuľníka s označením Kolibri, ktorý Focke vyvíjal v Brazílii. Prvý let sa uskutočnil v roku 1958. Ďalší výskum sa musel zastaviť kvôli konkurzu vyhlásenému v roku 1961 na firmu Borgward. 

 Focke dôchodca 
Na prelome päťdesiatych a šesťdesiatych rokov postavil v centre mesta v dielni v zadnom trakte aerodynamický tunel a s jeho pomocou sa snažil zlepšiť vlastnosti vrtuľníka. Tu skúmal aj iné problémy z odboru aerodynamiky, okrem iného aj prúdenie vzduchu za pomalého letu. Tunel znova objavil Kai Steffen v roku 1997 a dnes je z neho hlavná atrakcia malého múzea.

Až do roku 1965 sa venoval práci ako poradca vo firme Vereinigte Flugtechnische Werke (nástupca Focke-Wulf) v Brémach a v Nemeckom výskumnom ústave letectva a vesmíru. 

Henrich Focke, mnohokrát vyznamenaný, zomrel 25. februára 1979.

 Externé odkazy 
 Životopis  
 Popis histórie Fockeho aerodynamického tunela 

Kategória:Priekopníci letectva
Kategória:Nemeckí vynálezcovia
Kategória:Nemeckí podnikatelia
Kategória:Osobnosti z Brém